Gdańsk

Gdańsk (kašuubi Gduńsk, saksa Danzig, ladina Gedania, Dantiscum) on linn Poolas Gdański lahe ääres Motława jõel Wisła suudmes. See on Pomorze vojevoodkonna halduskeskus.

Gdańsk moodustab koos Gdynia ja Sopotiga Trójmiasto linnastu.

Elanike arv on 2021. aasta seisuga 470 633. See on rahvaarvult Poola kuues suurim linn.

Gdańsk on suur majandus-, teadus- ja kultuurikeskus. Gdańsk on Poola suurim sadamalinn, mis on sajandite jooksul olnud Poola väravateks merele.

Ajalugu 
Ajaloos on linnal olnud palju nimesid: Gyddanyzc, Kdansk, Gdanzc, Dantzk, Dantzig, Dantzigk, Danzig, Dantiscum, Gedanum.

Arheoloogid kinnitavad, et juba 8. sajandil oli seal käsitööliste-kalurite asula. 10. sajandil oli Gdańsk Pomorze vürstide valduses, kes allusid Poola riigile. 890-ndatel ehitas vürst Mieszko I sinna Gdański lossi. 997. aastal külastas Gdańskit Püha Adalbertus Prahast (poola Wojciech), et Poola kuninga Bolesław Chrobry palvel ristida linna elanikke.

14. novembril 1308 alistasid Saksa ordu rüütlid Gdański, linn sai uue nime – Danzig. Aastal 1361 sai linn Hansa Liidu liikmeks. Uue sõjaga (Saksa ordu–Poola sõda (1409–1411)), mis lõppes Grünwaldi lahinguga (1410) läks Gdańsk Poola kuninga võimu alla. Aasta hiljem sõlmiti Thorni esimene rahu, millega Gdańsk läks tagasi Saksa ordu kätte.

1466. aastal lõppes Kolmeteistaastane sõda (1454–1466), mille tulemusena Poola kuningas saavutas Thorni teise rahuga kontrolli Lääne-Preisimaa: Gdański, Elblągi, Malborki, Chełmno üle. Saksa ordu loovutas Poola kuningriigile Kuningliku Preisimaana poole oma territooriumist (Ida-Pommeri ja Lääne-Preisimaa) ning Saksa ordu kõrgmeister tunnistas end Leedu suurvürsti ja Poola kuninga Kazimierz IV vasalliks.

1772. aastal Poola I jagamisel anti Gdańsk üle Preisi kuningriigile.

Napoleoni sõdade ajal, aastatel 1807–1814 eksisteeris linn kui Danzigi Vabalinn.

Vaatamata sõdadele ja võimude vahetustele oli linna areng väga progressiivne. Gdańsk sai tähtsaimaks kaubandus- ja sadamalinnaks Läänemerel.

Gdański elanikkond oli väga kirju, seal elasid poolakad, sakslased, juudid, taanlased jne, kes omakorda mõjutasid linna kultuuri, arhitektuuri.

Teise maailmasõja järel anti Gdańsk Potsdami konverentsi otsusega 1945. aastal Poolale. Linna saksa elanikkond küüditati Saksamaale. Küüditatud endised Danzigi kodanikud väidavad, et tegelikult leiab aset nende vabalinnas seesama okupatsioon, mille algatas 1. septembril 1939 Hitler. Nad on moodustanud eksiilvalitsuse ja nõuavad jätkuvalt Danzigi iseseisvust. Danzigi eksiilvalitsusel on oma koduleht.

Majandus 
Teenindus ja tööstus on põhivaldkonnad elanike tööhõives. Gdańskis on arenenud sellised majandusharud nagu laevaehitus, farmaatsia ja keemiatööstus, kõrgtehnoloogia, elektroonika, toiduainetööstus.

Transport 
 Linnatransport: bussid, trammid.
 Raudtee: ühendus teiste Poola keskustega.
 Linnastu kiirraudtee: kiirrongiühendus Trójmiastos ja Gdański linnastus.
 Rahvusvaheline lennujaam: Lech Wałęsa lennujaam, mis asub Rębiechowo eeslinnas. Ühendus Euroopa ja Poola keskustega.

Turism 
Turism mängib linna arengus tähtsat rolli. Gdańsk on atraktiivne kui huvitava keskaegse ajalooga linn.

Linna peamiseks vaatamisväärsuseks, nagu ka teiste ajalooliste linnade puhul, on vanalinn. Gdański vanalinna peetakse Läänemere-äärsete linnade kaunimaks. See jaguneb Główne Miasto'ks ('pealinn') ja Stare Miasto'ks ('vanalinn').

Vaatamisväärsused 

 Długa tänav (Pikk tänav)
 Kuninglik tee
 Basilika Mariacka – Maria basiilika, Euroopa suurim gooti stiilis telliskirik.
 Złota Brama (Kuldne värav)
 Ratusz Głównego Miasta (Główne Miasto raekoda)
 Długi Targ (väljak) ja Neptuni purskkaev
 Żuraw – keskaegne sadamakraana
 Dwór Artusa
 Zielona Brama palee-värav
 Długie Pobrzeże tänav ja Motława jõgi
 Ratusz Staromiejski (Stare Miasto raekoda)
 Oliwa katedraal ja park
 Vanalinna majad ja kirikud
 Gdański raudteejaam – kaunimaid raudteejaamu Euroopas.

Sport 
Linnas tegutseb jalgpalliklubi Gdański Lechia. Klubi kodustaadion on Gdański staadion, kus toimusid osad 2012. aasta Euroopa meistrivõistluste mängud. Linna võrkpalliklubi on Gdański Trefl, mille koduväljak asub Ergo Arenal. Ergo Arena on mitmeostarbeline spordihall, kus on peetud mitmeid võrkpalli ja käsipalli suurvõistlusi.

Gdańskiga seotud isikuid 

 Świętopełk II Suur (1191–1266)
 Jan Dantyszek (Johannes Dantiscus, 1485–1548)
 Abraham van den Blocke (1572–1628)
 Izaak van den Blocke (1572–1626)
 Jeremiasz Falck (1610–1667)
 Jerzy Strakowski (1614–1675)
 Jan Heweliusz (1611–1687)
 Gabriel Daniel Fahrenheit (1686–1736)
 Daniel Gralath (1708–1767)
 Daniel Chodowiecki (1726–1801)
 Adam Kazimierz Czartoryski (1734–1823)
 Jan Uphagen (1731–1802)
 Krzysztof Celestyn Mrongovius (1764–1855)
 Arthur Schopenhauer (1788–1860)
 Lech Bądkowski (1920–1984)
 Günter Grass (1927)
 Lech Wałęsa (1943)
 Krzysztof Kolberger (1950)
 Jan de Weryha-Wysoczański (1950)
 Jerzy Owsiak (1953)
 Donald Tusk (1957)
 Paweł Huelle (1957)
 Dariusz Michalczewski (1968)

Vaata ka 
 Danzigi vabalinn
 Westerplatte poolsaar

Viited

Välislingid 

 Gdański ametlik koduleht
 Gdańsk.NaszeMiasto
 Gdansk Online
 Hansa linn Gdańsk

Pomorze vojevoodkonna linnad
Sadamalinnad
Hansalinnad